b'\n_START_ARTICLE_\nDeath Cab For Cutie\n_START_SECTION_\nOverblikk\n_START_PARAGRAPH_\nDeath Cab for Cutie ble startet som et soloprosjekt av Ben Gibbard da han var gitarist i bandet Pinwheel (han har ogs\xc3\xa5 spilt inn solo som All-Time Quarterback). Som Death Cab for Cutie ga Gibbard ut en kassett kalt You Can Play These Songs with Chords. Utgivelsen var overraskende suksessfull, og Gibbard bestemte seg for \xc3\xa5 utvide bandet. Han rekrutterte Christopher Walla som gitarist, Nicholas Harmer p\xc3\xa5 bass, og Nathan Good p\xc3\xa5 trommer. Disse ga ut LP-en Something About Airplanes sommeren 1998. Albumet fikk gode kritikker, og i 2000 ble oppf\xc3\xb8lgeren We Have the Facts and We\'re Voting Yes utgitt. Nathan Good sluttet i bandet under innspillingen av We Have the Facts. Spillingen hans p\xc3\xa5 The Employment Pages og Company Calls Epilogue ble beholdt, men Gibbard spilte trommer p\xc3\xa5 alle de andre sangene. Den nye trommisen Michael Schorr spilte f\xc3\xb8rst p\xc3\xa5 The Forbidden Love E.P., som ble utgitt h\xc3\xb8sten 2000. \xc3\x85ret etter ble en ny LP utgitt, The Photo Album. Begrensede opplag av dette albumet inneholdt tre bonusspor. Disse ble senere utgitt separat som The Stability E.P.._NEWLINE_I 2003 byttet bandet trommis p\xc3\xa5 nytt, og Jason McGerr (fra Eureka Farm) gikk inn i stedet for Schorr. McGerr spilte trommer p\xc3\xa5 den neste utgivelsen, Transatlanticism, som kom ut i oktober 2003._NEWLINE_Transatlanticism fikk sv\xc3\xa6rt gode kritikker, og ble raskt bandets bestselgende album med 225 000 solgte kopier etter ett \xc3\xa5r. I tillegg ble sanger fra albumet spilt i TV-serier som The O.C. og Six Feet Under, og i filmen The Wedding Crashers (2005)._NEWLINE_V\xc3\xa5ren 2004 spilte bandet inn et konsertalbum kalt The John Byrd E.P., oppkalt etter lydteknikeren deres. The E.P. ble utgitt i mars 2005._NEWLINE_I november 2004 signerte Death Cab for Cutie en "langvarig verdensomspennende avtale" med Atlantic Records. De forlot dermed labelen Barsuk Records._NEWLINE_Den f\xc3\xb8rste singelen fra bandets Atlantic records-utgivelse Plans har tittelen "Soul Meets Body". Albumet ble i sin helhet utgitt i august 2005. Plans ble godt mottatt av b\xc3\xa5de kritikere og fans, og ble nominert til Grammy Award for \xc2\xabBest Alternative Album of 2005\xc2\xbb._NEWLINE_Bandet ga ogs\xc3\xa5 ut en turn\xc3\xa9-DVD kalt Drive Well, Sleep Carefully i 2005._NEWLINE_Deres sjette studioalbum Narrow Stairs ble gitt ut i 2008. Albumet ble nominert til Grammy Award for \xc2\xabBest Alternative Album of 2008\xc2\xbb og l\xc3\xa5ten I Will Possess Your Heart som \xc2\xabBest rock song\xc2\xbb._NEWLINE_I 2011 ble det syvende album deres Codes and Keys utgitt. Samtidig lanserte de et konsertalbum: Live at the Mt.Baker Theatre._NEWLINE_Gibbard er ogs\xc3\xa5 medlem av The Postal Service, et \xc2\xabsideprosjekt\xc2\xbb han laget sammen med Jimmy Tamborello (Dntel) og Jenny Lewis (Rilo Kiley) i 2003.'